Tidligt på formiddagen i dag var Stine Bosse ude og tømme sin postkasse foran hjemmet på Nationernes Allé i Helsingør. Heriblandt var et brev med hvidt pulver. I alt nåede Stine bosse og tre personer i hjemmet heriblandt et mindreårigt barn at blive udsat for brevets indhold, hvorefter hun slog alarm til politiet. Det skriver Helsingør Dagblad.

Anmeldelsen blev modtaget klokken 9.40, hvorefter både Nordsjællands Politi, Helsingør Brandvæsen, sundhedsmyndighederne, Beredskabsstyrelsen og kemisk beredskab tog til villavejen, der løber langs kysten ud til Øresund. Her blev vejen spærret af, og det blev konstateret, at ingen umiddelbart var kommet til skade, hvorefter alle der havde været i forbindelse med pulveret blev skyllet, skrev Nordsjællands Politi i et tweet.

Der er ingen tilskadekomne. De personer, som er blevet eksponeret bliver skyllet. #politidk https://t.co/lbEyuYiijy — Nordsjællands Politi (@NSJPoliti) December 21, 2018

Ifølge Helsingør Dagblads oplysninger sendte hun en mail til de øvrige beboere på villavejen med en forklaring om, hvad det store opbud skyldtes, men herudover er det sparsomt med oplysninger fra hovedpersonen selv.

»Jeg vil ikke udtale mig om det. Politiet er i gang med at efterforske det,« sagde Stine Bosse tidligere på dagen til TV2 Lorry.

Politi, specialister og beredskab var på adressen på Nationernes Allé frem til klokken 15, hvor man arbejdede med efterforskning og undersøgelser. Det viste sig, at stoffet ikke var til fare for mennesker, men hvad pulveret præcist var har man endnu ikke offentliggjort.

Opdatering vedrørende mistænkeligt forhold på Nationernes Allé i Helsingør: Stoffet har ikke udgjort nogen fare for mennesker. Læs mere her:https://t.co/NDZrIWArCa #politidk — Nordsjællands Politi (@NSJPoliti) December 21, 2018

Hvem der har afsendt det, og hvad motivet med brevet er, havde Nordsjællands Politi ikke yderligere kommentarer til, da Berlingske kontaktede dem her til aften - i en pressemeddelelse udsendt tidligere i dag begrundes de manglende kommentarer og oplysninger »hensyn til denne efterforskning«.